SIRI กำไรฟุ้ง..เงินสดฝืด
ช่วงไตรมาส 3 หลังผ่านจุดพีกสุดของโควิด เป็นที่ฮือฮาป่าช้าแตก จากกรณีบริษัท แสนสิริ จำกัด (มหาชน) หรือ SIRI ออกโปรโมชั่นแบบกระชากใจผ่านแคมเปญ “แสนสิริผ่อนให้ สูงสุดถึง 24 เดือน” มากระตุกต่อมตลาดอสังหาฯ ได้ดีทีเดียว...
17 พ.ย. 2563

สำนักข่าวรัชดา
ช่วงไตรมาส 3 หลังผ่านจุดพีกสุดของโควิด เป็นที่ฮือฮาป่าช้าแตก จากกรณีบริษัท แสนสิริ จำกัด (มหาชน) หรือ SIRI ออกโปรโมชั่นแบบกระชากใจผ่านแคมเปญ “แสนสิริผ่อนให้ สูงสุดถึง 24 เดือน” มากระตุกต่อมตลาดอสังหาฯ ได้ดีทีเดียว…
ด้วยแคมเปญนี้ เลยเป็นที่มาของยอดโอนทะลักทลาย ไม่เป็นสองรองใครในช่วงไตรมาส 3 โดย 10 เดือนแรกมียอดโอนพุ่งไปแล้วกว่า 36,000 ล้านบาท จึงต้องปรับเป้ายอดโอนทั้งปีใหม่ จากเดิมตั้งไว้ 42,000 ล้านบาท เพิ่มเป็น 43,000 ล้านบาท
โอเค…งบไตรมาส 3 SIRI โชว์ตัวเลขเติบโตทั้งรายได้และกำไร โดยมีกำไร 765 ล้านบาท เพิ่มขึ้น 70% จากเดิมทำได้ 451 ล้านบาท
ขณะที่รายได้จากการขายอสังหาริมทรัพย์ เพิ่มขึ้น 87% อยู่ที่ 7,635 ล้านบาท แบ่งเป็น รายได้จากการขายบ้านเดี่ยว 3,580 ล้านบาท รายได้จากการขายทาวน์เฮาส์ 742 ล้านบาท รายได้จากการขายโครงการมิกซ์ 169 ล้านบาท และรายได้จากการขายคอนโดมิเนียม 3,143 ล้านบาท
ส่วนรายได้จากโครงการเพื่อเช่า 28 ล้านบาท เพิ่มขึ้นจากเดิมทำได้ 23 ล้านบาท
ขาของรายได้ก็ดูดีอะนะ…แต่พอไปดูกระแสเงินสด อดเป็นห่วงไม่ได้…ทั้ง ๆ ที่ยอดโอนเยอะ รายได้แยะ กำไรบานเบอะ แต่กระแสเงินสดกระเตื้องเล็กน้อยเท่านั้น…
โดย ณ สิ้นปี 2562 SIRI มีกระแสเงินสดอยู่ที่ 2,132 ล้านบาท ขณะที่ ณ วันที่ 30 ก.ย. 2563 กระแสเงินสดเพิ่มเป็น 2,425 ล้านบาท เท่ากับว่า เพิ่มขึ้นแค่ 293 ล้านบาทเท่านั้น…เกิดอะไรขึ้นกันละเนี่ย..?
ที่เห็นยอดโอนสูงลิบลิ่ว แต่กระแสเงินสดเข้ามาไม่เต็มเม็ดเต็มหน่วยนั้น อาจเป็นเพราะแคมเปญ “แสนสิริผ่อนให้ สูงสุดถึง 24 เดือน” ที่กลายเป็นดาบสองคม…
โอเค…คมแรกช่วยปั๊มยอดขาย ระบายสต๊อกได้ก็จริง…แต่อีกคมหนึ่ง ทำให้การรับรู้เงินสดเข้ามาน้อย เพราะในช่วง 2 ปีแรก SIRI ยังต้องผ่อนให้กับลูกค้า ทำให้กระแสเงินสด ณ สิ้นไตรมาส 3 เพิ่มขึ้นจากสิ้นปี 2562 ไม่ถึง 300 ล้านบาทซะด้วยซ้ำ
ดูแล้วไม่ค่อยสมน้ำสมเนื้อกับยอดโอน รายได้ และกำไรที่เพิ่มขึ้นมาอย่างมีนัยสำคัญ…
แหม๊…อุตส่าห์เร่งปั๊มยอดโอนจนสูงเป็นประวัติการณ์ทั้งที แต่เงินสดเข้ามาน้อยนิดซะงั้น…ช่างน่าผิดหวังจริง ๆ
SIRI จึงตกอยู่ในสภาพ “กำไรฟุ้ง แต่เงินสดฝืด”…
ก็ต้องจับตาดูในงบสิ้นปี และปีหน้าว่า กระแสเงินสดจะฝืดเคืองอีกหรือไม่..?
ขณะที่ตัวเลขสำคัญอีกตัวที่น่าจับตา คือ ตัวเลขหนี้สิน โดย ณ สิ้นเดือน ก.ย. 2563 สูงถึง 73,142 ล้านบาท แม้จะลดลงจากสิ้นปี 2562 ที่อยู่ระดับ 76,461 ล้านบาท แต่ก็ยังอยู่ในระดับสูง…
หากคิดเล่น ๆ จากต้นทุนดอกเบี้ย เอาสัก 5% ต่อปี ก็ตกปีละ 3,657 ล้านบาทเชียวนะ
เรียกว่าขายบ้านขายคอนโดฯ ได้มาเท่าไหร่ ก็ต้องเอามาโปะหนี้เกือบหมด…
ฉะนั้นตราบใดที่ SIRI ยังไม่สามารถแก้ปัญหานี้ได้ ก็ต้องเผชิญปัญหางบแคระแกร็นไปเรื่อย ๆ…
ก็ไม่รู้ว่า “เฮียเศรษฐา ทวีสิน” บิ๊กบอส SIRI จะปรับกลยุทธ์อย่างไร…นักลงทุนเค้ารอดูอยู่นะคะเฮีย…
อย่างน้อย ๆ ก็น่าจะช่วยทำให้หุ้น SIRI กลับมาเต็มบาทได้อีกสักครั้ง…
แต่ถ้าไม่คิดอะไรมาก มองว่า SIRI เป็นหุ้นที่เหมาะกับการถือยาว เพื่อกินเงินปันผลที่ปัจจุบันยีลด์สูงถึง 10.72%
ก็ไม่ว่ากัน…นานาจิตตัง…
…อิ อิ อิ…